Diari Oficial de la Generalitat Valenciana


Sumari del DOGV 9599, del 19-05-2023 (2023/5239)

RESOLUCIÓ de 12 de maig de 2023, de la presidenta de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es publiquen les dates del procediment d'admissió en el primer curs dels ensenyaments universitaris oficials de grau en les universitats públiques de la Comunitat Valenciana i els seus centres adscrits, per al curs 2023-2024, així com altres acords de la comissió esmentada.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9599

Data del DOGV
:   19-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5239


Data del document
:   12-05-2023

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Descriptors 

:   * Conselleria d'Innovació, Universitats, Ciència i Societat Digital
    * centre d'ensenyament

RESOLUCIÓ de 12 de maig de 2023, de la presidenta de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es publiquen les dates del procediment d'admissió en el primer curs dels ensenyaments universitaris oficials de grau en les universitats públiques de la Comunitat Valenciana i els seus centres adscrits, per al curs 2023-2024, així com altres acords de la comissió esmentada. [2023/5239]  
La normativa bàsica sobre accés i admissió als ensenyaments universitaris oficials de grau es recull en el Reial decret 412/2014, de 6 de juny, pel qual s'estableix la normativa bàsica dels procediments d'admissió als ensenyaments universitaris oficials de grau.  
En l'àmbit de la Comunitat Valenciana es va dictar el Decret 38/2021, de 5 de març, del Consell, de regulació de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, que en l'article 4 determina les funcions de l'esmentada comissió en matèria de preinscripció en les universitats públiques del Sistema Universitari Valencià.  
  
De conformitat amb el que disposa el Reial decret 412/2014, de 6 de juny, i en virtut de les atribucions que li confereix el Decret 38/2021, de 5 de març, del Consell, de regulació de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, la comissió esmentada ha adoptat els acords següents:  
  
Primer. Terminis de presentació de sol·licituds de preinscripció per al curs 2023-2024  
L'alumnat haurà d'emplenar la seua sol·licitud de preinscripció per a l'admissió en el primer curs dels ensenyaments universitaris oficials de grau en les universitats públiques i els seus centres adscrits de la Comunitat Valenciana per al curs 2023-2024, a través de l'assistent telemàtic allotjat en la pàgina web de la Conselleria d'Innovació, Universitats, Ciència i Societat Digital en l'adreça www.preinscripcion.gva.es  
  
1. Tot l'alumnat haurà de presentar la sol·licitud de preinscripció de manera telemàtica en virtut del que estableix l'Acord adoptat el 9 de maig de 2023 per la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, dins dels terminis que s'indiquen a continuació:  
Convocatòria única: des del 19 de juny de 2023 fins al 7 de juliol de 2023, per a tots els participants en el procés de preinscripció, siguen estudiantat que s'haja presentat a les proves d'accés a la universitat (PAU) de juny o juliol de 2023, estudiantat de cursos anteriors, estudiantat titulat, estudiantat de cicles formatius o estudiantat estranger que accedisca, o no, a la universitat per la via prevista en els articles 9.1.b i 9.2.b i c del Reial decret 412/2014, de 6 de juny. El dia 7 de juliol el termini finalitza a les 14.00 hores.  
L'estudiantat que accedisca a la universitat per la via prevista en els articles 9.1.b i 9.2.b i c de l'esmentat reial decret, i no puga presentar la sol·licitud de preinscripció en el termini anterior, tindrà de termini fins al dia 31 de juliol de 2023 per a presentar la sol·licitud de preinscripció en l'adreça www.preinscripcion.gva.es. Per a aquest estudiantat l'aplicació informàtica estarà inaccessible des del dia 7 de juliol a les 14.00 hores fins al dia 16 de juliol i serà accessible de nou des del dia 17 fins al dia 31 de juliol. El dia 31 de juliol el termini finalitza a les 14.00 hores. Les sol·licituds presentades per l'estudiantat que pertany a aquest col·lectiu seran tingudes en compte i es respectaran els seus drets d'admissió.  
2. L'alumnat d'altres comunitats autònomes o l'alumnat que s'examina en la UNED, que es presente a les proves d'accés en la universitat del curs 2022-2023 en les seues respectives convocatòries extraordinàries, així com l'alumnat de cicles formatius de grau superior de la Comunitat Valenciana que finalitze els seus estudis en la convocatòria extraordinària del present curs (es presente o no a la fase voluntària de la prova d'accés en la convocatòria extraordinària) haurà de presentar la sol·licitud amb la documentació corresponent dins del termini establit en el punt 1 anterior, i si no disposa en aquest termini de la documentació necessària no podrà participar en el procés ordinari de preinscripció.  
  
3. L'alumnat a què es refereix el punt 2 anterior que no puga participar en el procés ordinari de preinscripció per no conéixer les seues qualificacions dins del termini de preinscripció, es dirigirà directament a les universitats públiques de la Comunitat Valenciana per a sol·licitar plaça quan tinga les seues qualificacions, el mes de setembre, i tindrà els mateixos drets d'adjudicació que l'alumnat de la Comunitat Valenciana que haja superat la prova d'accés en la universitat en la convocatòria extraordinària de juliol de 2023.  
  
Segon. Resultats de les sol·licituds de preinscripció per al curs 2023-2024  
Els resultats del procés de preinscripció al curs universitari 2023-2024 es faran públics el dia 14 de juliol a partir de les 13.00 hores.  
L'estudiantat podrà presentar una reclamació sobre el seu resultat del procés de preinscripció durant els dies 17, 18 i 19 de juliol. El dia 19 el termini acaba a les 14.00 hores. Els resultats definitius d'aquestes reclamacions seran públics el dia 21 de juliol de 2023. Aquest procés de reclamació es tramitarà a través del mateix assistent telemàtic en el qual va realitzar la seua preinscripció i esgotarà la via administrativa.  
  
Tercer. Autorització per a verificar dades d'identitat, domicili i residència  
La presentació telemàtica de la sol·licitud de preinscripció comportarà automàticament l'autorització a l'òrgan gestor per a comprovar les dades d'identitat, domicili i residència segons el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
  
No obstant això, aquest consentiment podrà ser denegat expressament per la persona sol·licitant en l'espai reservat per a això en la sol·licitud, i en aquest cas serà necessari aportar a la sol·licitud la fotocòpia del document d'identitat.  
Les dades de caràcter personal contingudes en aquesta sol·licitud podran ser incloses en un fitxer per al tractament per la Direcció General d'Universitats com a titular responsable del fitxer, en l'ús de les seues funcions pròpies que té atribuïdes i en l'àmbit de les seues competències. Així mateix, la persona interessada té la possibilitat d'exercir els drets d'accés, rectificació, cancel·lació i oposició, tot això de conformitat amb el que s'estableix en els articles 15 i següents del Reglament (UE) 216/679, del Parlament Europeu i del Consell, de 27 d'abril de 2016 (DOUE 04.05.2016. Es pot consultar informació addicional i detallada sobre protecció de dades en https://innova.gva.es/es/proteccio-de-dades. Correu electrònic de contacte: tjrogkadzcwnebmsjhyzzdkwx@iqw.xk.  
De conformitat amb el que estableixen l'article 123 de la Llei 39/2015, d'1 d'octubre, del procediment administratiu comú de les administracions públiques, i els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'ha d'interposar davant la consellera d'Innovació, Universitats, Ciència i Societat Digital, en el termini d'un mes a comptar des de l'endemà de la publicació en el Diari Oficial de la Generalitat Valenciana.  
b) El recurs contenciós administratiu s'ha de plantejar davant els jutjats contenciosos administratius de València, en el termini de dos mesos a comptar des de l'endemà de la publicació en el Diari Oficial de la Generalitat Valenciana.  
  
Alacant, 12 de maig de 2023.- La presidenta de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià: M. Auxiliadora Jordá Guijarro.